BARUCH SPINOZA

METAFISIKA

Ideia Nagusia: Descartesen garapen monista.

Descartesek ezarritako ildo beretik jarraitu zuen Spinozak, baina tesi berri bat erantsi zion. Izan ere, Spinozaren ustez, eta Descartesen aurka, ezin dira egon mota bereko edo atributu bera duten substantzia bat baino gehiago.

* Spinozaren arabera, mota bereko substantzia bat baino gehiago baldin badago, substantzia horien aniztasunaren kausa substantzia horietatik kanpo dago, substantzia horien esentziatik ezin baita ondorioztatu zenbat substantzia dagoen.
* Horrek esan nahi du substantzia horietatik kanpo dagoela haien kausa, eta kausa kanpoan duena ezin da substantzia izan. Ezin da substantzia izan, substantzia ez baitago ezeren mendean, independentea baita. Substantzia baten kausa substantzia bera da.

TESIA: substantzia bakarra eta infinitua dago. Substantzia bakar eta infinitu hori Jainkoa da. Spinozak beste izen bat ere egokitu zion substantzia horri, Natura, hain zuzen ere: Jainkoa edo Natura.

* Jainkoaren atributuetako bat hedadura da: infinitua eta mugarik gabekoa den hedadura. Spinozaren sisteman, hedadurazko edo materiazko substantziatik kanpo ez dago ezer. (Descartesen sisteman, berriz, hedadurazko edo materiazko substantziatik kanpo gogamenak eta Jainkoa bera ditugu.) Spinozarenean, berriz, Jainkoa den guztia da, hau da, Natura da. Spinoza panteista da: Jainkoa non-nahi.

Spinoza materiaz mintzatzen denean oinarrizko materiaz hitz egiten du. Zuhaitzak, harriak eta bestelakoak materiaren moduak edo aldakuntzak dira. Spinozaren hitzetan adieraziz, sortua den Naturatik (Natura Naturata, hau da, zuhaitzak, harriak eta abar) Natura sortzailera (Natura Naturans) igaro behar dugu.

ANTROPOLOGIA

Spinozaren ikuspegia Descartesen ikuspegiaren zeharo aurkakoa da. Descartesentzat gizakia (eta Jainkoa) izan ezik, gainerako gauza guztiak Naturaren mekanizismoaren mendean daude. Spinozarentzat, ez dago Naturaren legeei ihes egiten dien ezer.

Gizakia substantzia bakarrak osatzen du, substantzia infinituaren bi atribuzio direnak. Spinozak, Descartesen aurka, substantzia bakarreko filosofia aldarrikatu zuen. Alabaina, eta hau berritasun bat da, substantzia bakar horrek atributu asko dauzka, besteak beste, gorago aipatu dugun hedadura. Spinozak Jainkoarekin lotzen duen beste atributu bat pentsamendua da.

* Beraz, substantzia bakarra dagoen arren, atributuak askotarikoak dira. Jainkoa (edo Natura) res extensa eta, orobat, res cogitans da.

Substantzia horrek hainbat itxura har ditzake: dela harri bat, dela euli bat, dela gizaki bat. Spinozaren ustez, gauza (mota) bakoitzari conatus (mota) bat dagokio, hau da, abio bat. Abio horrek gauza horri dagokion jokabidea zehazten du.

* Conatus bizirauteko eta garatzeko joera naturala da, izaki orok duena. Gizakiaren kasuan kontzientea da (conatus kontzientea desioa da). Desio bilatzen dugu, hori betetzean poza edo atsegina sentitzen dugulako eta, horren gauzapenaren gabezian tristura eta gorrotoa eratortzen da.

ETIKA

Itxura guztien arabera, Spinozaren sistemaren barruan, giza askatasuna kolokan dago. Spinozak berak esaten du morala ez dela benetakoa. Izan ere, giza jokabidea Naturaren legeen bitartez azal eta uler daiteke, eta, hori egiten denean, morala desegiten da, giza jokabidea zenbait natur indarren emaitza baita.

Spinozaren ustez, bizimodu hobea eta askeago bat izateko giltzarria ezjakintasunari eta grina itsuei aurre egitea izango litzateke.

* Egoerak eta gertakariak hobeto ulertu eta azaldu ahala, gizakia grinen eta sentimenduen kateetatik askatzen da. Beraz, damuaren mendean egon beharrean, egindako hori ulertu behar dugu, zergatik egin dugun ulertu behar dugu. Halaber, etorkizunean gertatuko den horri beldur itsua eduki beharrean, etorkizuna ulertzen eta aurresaten saiatu behar dugu arrazoimenaren bitartez.